ທ່ານ ຈອມສີ ລັດຕະນະປັນ ຮອງເຈົ້າແຂວງບໍ່ແກ້ວ, ຖະແຫລງຂ່າວຕໍ່ສື່ມວນຊົນ ໃນວັນທີ 10 ມັງກອນ 2018 ນີ້ວ່າ: ແຂວງບໍ່ແກ້ວ ມີຄວາມພ້ອມໃນການເປັນເຈົ້າພາບຈັດງານແຂ່ງຂັນກິລາເປຕັງ ທົ່ວປະເທດ ຄັ້ງທີ VIII ຊິງຂັນ ທ່ານປະທານສະພາແຫ່ງຊາດ ປະຈຳ ປີ 2018, ງານແຂ່ງຂັນກິລາເປຕັງຄັ້ງນີ້ ຈະໄດ້ຈັດຂຶ້ນ ໃນລະຫວ່າງ ວັນທີ 25-27 ມັງກອນ 2018.
ງານແຂ່ງຂັນກິລາເປຕັງທົ່ວປະເທດ ແມ່ນງານກິລາລະດັບຊາດ ທີ່ປະກອບດ້ວຍການແຂ່ງຂັນ ລະຫວ່າງແຂວງ, ນະຄອນຫລວງ, ບັນດາກະຊວງ, ອົງການທຽບເທົ່າ ແລະ ບັນດາສະໂມສອນຕ່າງໆ ໃນທົ່ວປະເທດ ທີ່ສະແດງອອກເຖິງອະລິຍະທຳ, ມູນເຊື້ອອັນດີງາມຂອງປະຊາຊົນບັນດາເຜົ່າ, ເປັນການສົ່ງເສີມ ແລະ ພັດທະນາວຽກງານກິລາແຫ່ງຊາດ ໃຫ້ນັບມື້ນັບເຂັ້ມແຂງ. ພ້ອມທັງຮັບປະກັນຈຸດປະສົງ ແລະ ລະດັບຄາດໝາຍ, ເປັນການສົ່ງເສີມຂະຫຍາຍວຽກງານກິລາກາຍະກຳ ເຂົ້າສູ່ມວນຊົນບັນດາເຜົ່າ ໃຫ້ຫັນມາຫລິ້ນກິລາຢ່າງກວ້າງຂວາງ ແລະ ຕໍ່ເນື່ອງ ຍົກສູງສະມັດຕະພາບຂອງຮ່າງກາຍ ແລະ ມານະຈິດໃນການຮັບໃຊ້ ວຽກງານການພັດທະນາເສດຖະກິດ-ສັງຄົມ, ການປົກປັກຮັກສາ ແລະ ສ້າງສາພັດທະນາປະເທດຊາດ. ທັງເປັນການຮັດແໜ້ນຄວາມສາມັກຄີ ລະຫວ່າງສູນກາງ, ທ້ອງຖິ່ນ, ຂະແໜງ ການຕ່າງໆ ໃຫ້ນັບມື້ນັບກວ້າງຂວາງ ແລະ ເລິກເຊິ່ງ, ເປັນການພັດທະນາ ແລະ ຍົກລະດັບຢ່າງຮອບດ້ານ ໃນການກະກຽມເປັນເຈົ້າພາບຈັດການແຂ່ງຂັນກິລານາໆ ຊາດ. ພ້ອມກັນນັ້ນ, ຍັງເປັນການຄັດເລືອກນັກກິລາຜູ້ທີ່ມີສີມື, ຄວາມສາມາດດີເດັ່ນທີ່ເປັນເປົ້າໝາຍ ປະກອບເຂົ້າທີມຊາດໃຫ້ນັບມື້ນັບຫລາຍຂຶ້ນ ເພື່ອເຂົ້າຮ່ວມການແຂ່ງຂັນ ໃນລະດັບພາກພື້ນ ແລະ ລະດັບສາກົນ.
ງານແຂ່ງຂັນກິລາເປຕັງທົ່ວປະເທດໃນຄັ້ງນີ້, ຈະມີການຊິງໄຊເອົາຫລຽນ ແລະ ຂັນກຽດຕິຍົດ ລວມທັງໝົດ 7 ລາຍການ ຄື: ດ່ຽວຍິງ, ດ່ຽວຊາຍ, ຄູ່ຍິງ, ຄູ່ຊາຍ, ທີມຊຸດຍິງ, ທີມຊຸດຊາຍ ແລະ ທີມຄູ່ກິດຕິມະສັກ ລຸ້ນອາຍຸ 45 ປີຂຶ້ນໄປ. ຈະມີຄະນະນຳ, ຄູຝຶກ ແລະ ນັກກິລາເຂົ້າຮ່ວມມາຈາກພາກສ່ວນຕ່າງໆ 11 ແຂວງ, 2 ກະຊວງ,1 ອົງການທຽບເທົ່າ ແລະ ຫລາຍສະໂມສອນ ຈາກບັນດາແຂວງອ້ອມຂ້າງ, ສູນກາງ ເຂົ້າຮ່ວມ.
ໂຄສະນາ